“กอบกาญจน์”คาดรายได้ท่องเที่ยวปี59 ที่ 2.3 ล้านลบ.ก่อนเพิ่มเป็น 2.5 ล้านลบ.ในปี 60
รมว.ท่องเที่ยวและกีฬา คาดรายได้ท่องเที่ยวปี 59 ที่ 2.3 ล้านลบ.ก่อนเพิ่มเป็น 2.5 ล้านลบ.ในปี 60
17 ธ.ค. 2558

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า คาดว่ารายได้จากการท่องเที่ยวในปี 59 จะอยู่ที่ 2.3 ล้านล้านบาท และเพิ่มเป็น 2.5 ล้านล้านบาทในปี 60 จากปีนี้ที่คาดว่าจะมีจำนวนนักท่องเที่ยวต่างชาติอยุ่ที่ 29.5 ล้านคน เพิ่มขึ้น 21.5% จากปี 57 และทะลุเป้า 28.8 ล้านคน ส่วนรายได้เป็นไปตามเป้าหมายที่ 2.2 ล้านล้านบาท มาจากนักท่องเที่ยวต่างชาติ 1.4 ล้านล้านบาท และที่เหลือเป็นนักท่องเที่ยวคนไทย          
สำหรับในปีนี้ กระทรวงท่องเที่ยวฯ ได้ร่วมมือกับภาคเอกชนจัดกิจกรรมของขวัญรับปีใหม่ ได้แก่ 1.กิจกรรมส่งท้ายปีเก่าต้อนรับปีใหม่ (Thailand Countdown 2016) โดยกระทรวงท่องเที่ยวฯ ร่วมกับกระทรวงวัฒนธรรม กรมศิลปากร กทม. สำนักงานตำรวจแห่งชาติ และผู้ประกอบการร้านค้าริมแม่น้ำเจ้าพระยา จัดโครงการ Light Mapping และ Light Effect โชว์วิถีชีวิตริมสระน้ำ พร้อมแสงสีเสียงตระการตา ณ วัดอรุณราชวรารามวรมหาวิหาร พร้อมจัดกิจกรรมถนนคนเดิน ระหว่าง 27 ธ.ค.-2 ม.ค.59
นอกจากนี้ ยังมีการจัดงาน Count down ในจังหวัดหลัก 7 แห่ง ได้แก่ กรุงเทพ count down หน้าเซ็นทรัลเวิลด์ เชียงใหม่ ชลบุรี สงขลา ภูเก็ต ขอนแก่น และเชียงราย ซึ่งจะเป็นงาน count down 3 แผ่นดิน (ไทย-ลาว-เมียนมาร์)
อีกทั้ง กระทรวงท่องเที่ยวฯ ร่วมกับสมาคมธนาคารไทย ยกเว้นค่าธรรมเนียมรายการถอนเงินสดข้ามเขตผ่านเครื่อง ATM ของธนาคารเจ้าของบัตร ตั้งแต่วันที่ 31 ธ.ค.58-3 ม.ค.59 เวลา 23.00 น., ยกเว้นค่าธรรมเนียมรายการฝากเงินสดข้ามเขตภายในธนาคารเดียวกันผ่านเครื่องรับฝากอัตโนมัติ(CDM) รวมทั้งสำรองเงินสดในตู้ ATM ให้เพียงพอกับการให้บริการของประชาชนและประชาสัมพันธ์ข้อมูลสถานที่ท่องเที่ยวต่างๆ ผ่านหน้าจอ ATM
ประกอบกับกระทรวงท่องเที่ยวฯ ร่วมกับ บริษัท ระบบขนส่งมวลชนกรุงเทพ จำกัด (มหาชน) หรือ BTS การรถไฟฟ้าขนส่งมวลชนแห่งประเทศไทย ขยายระยะเวลาให้บริการรถไฟฟ้าถึง 02.00 น. ในวันที่ 31 ธ.ค. 58 และวันที่ 1 ม.ค. 59
พร้อมทั้งกระทรวงท่องเที่ยวฯ ร่วมมือกับกลุ่มผู้ให้บริการเครือข่ายโทรศัพท์ 3 ค่าย คือ บมจ. แอดวานซ์ อินโฟร์ เซอร์วิส (ADVANC) บมจ.โทเทิ่ล แอ็คเซ็ส คอมมูนิเคชั่น (DTAC) และ บมจ.ทรู คอร์ปอเรชั่น (TRUE) ในกิจกรรม” ยิ้มทั่วไทยไปกับ Free -WiFi”
รวมถึงจัดกิจกรรม “Thailand Only Selfie Contest 2016” จัดโดยการท่องเที่ยวแห่งประเทศไทย (ททท.)  โดยททท. ร่วมกับ กทม. จัดงานเทศกาลท่องเที่ยวไทย ภายใต้แนวคิด”ปีท่องเที่ยววิถีไทย เก๋ไก๋ไม่เหมือนใคร”ระหว่างวันที่ 13-17 ม.ค.59  เวลา 12.00-22.00 น. ณ สวนลุมพินี
และร่วมกับกรมพลศึกษา จัดโครงการนันทนาการสร้างสรรค์คุณภาพชีวิต 2 กิจกรรมสำคัญ คือ 1.ส่งเสริมและสนับสนุนให้อำเภอ จังหวัดจัดกิจกรรมในท้องถิ่น (76 จังหวัด และ 954 อำเภอ) และ 2. ส่งเสริมและสนับสนุนจัดเทศกาลนันทนาการและประกวดกิจกรรมนันทนาการ ทั้ง 4 ภาค ได้แก่ ภาคเหนือ ภาคตะวันออกเฉียงเหนือ ภาคกลาง และ ภาคใต้ 
 